CELEX: 32013D0370
Language: lt
Date: 1371772800000
Title: 2013/370/ES: 2013 m. birželio 21 d. Tarybos sprendimas, kuriuo Belgija įspėjama, kad imtųsi deficito mažinimo priemonių, reikalingų perviršinio deficito situacijai ištaisyti

11.7.2013   
            
            
               LT
            
            
               Europos Sąjungos oficialusis leidinys
            
            
               L 190/87
            
         
      TARYBOS SPRENDIMAS
   
   2013 m. birželio 21 d.
   kuriuo Belgija įspėjama, kad imtųsi deficito mažinimo priemonių, reikalingų perviršinio deficito situacijai ištaisyti
   (2013/370/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 126 straipsnio 9 dalį,
   atsižvelgdama į Europos Komisijos rekomendaciją,
   kadangi:
   
               (1)
            
            
               pagal Sutarties dėl Europos Sąjungos veikimo (SESV) 126 straipsnį valstybės narės turi vengti perviršinio valdžios sektoriaus deficito;
            
         
               (2)
            
            
               Stabilumo ir augimo pakto pagrindinis tikslas yra patikimi valstybės finansai – priemonė sudaryti geresnes sąlygas kainų stabilumui ir dideliam tvariam augimui, leidžiančiam kurti naujas darbo vietas;
            
         
               (3)
            
            
               2009 m. gruodžio 2 d. pagal SESV 126 straipsnio 6 dalį Taryba nusprendė (1), kad Belgijoje yra susidaręs perviršinis deficitas. 2009 m. gruodžio 2 d. taip pat remdamasi Komisijos rekomendacija ir pagal SESV 126 straipsnio 7 dalį ir 1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (2) 3 straipsnį Taryba pateikė rekomendaciją (2009 m. gruodžio 2 d. Tarybos rekomendacija) dėl jo ištaisymo ne vėliau kaip 2012 m.. Siekiant patikimai ir tvariai sumažinti valdžios sektoriaus deficitą, kad jis būtų mažesnis už 3 % BVP, Belgijos valdžios institucijoms rekomenduota a) 2010 m. įgyvendinti deficito mažinimo priemones, kaip planuota 2010 m. biudžeto projekte, o 2011 ir 2012 m. griežtinti planuotas fiskalines priemones; b) 2010–2012 m. laikotarpiu užtikrinti ¾ % BVP vidutines metines fiskalines priemones, kurios taip pat turėjo padėti užtikrinti, kad bendrosios valdžios sektoriaus skolos santykis imtų mažėti ir tinkamu tempu artėtų prie pamatinės vertės, atkuriant tinkamą pirminio pertekliaus lygį; c) aiškiai nurodyti priemones, reikalingas perviršiniam deficitui ištaisyti ne vėliau kaip 2012 m., jei susiklostys palankios ciklo sąlygos, ir sparčiau mažinti deficitą, jei ekonominės ar biudžeto sąlygos būtų geresnės, negu numatyta PDP rekomendacijų pateikimo metu; ir d) sugriežtinti stebėsenos mechanizmus, kad būtų užtikrintas fiskalinių tikslų laikymasis. Savo rekomendacijose Taryba nustatė 2010 m. birželio 2 d. terminą, iki kurio reikia imtis veiksmingų priemonių, laikantis Reglamento (EB) Nr. 1467/97 3 straipsnio 4 dalies nuostatų;
            
         
               (4)
            
            
               2013 m. birželio 21 d. pagal SESV 126 straipsnio 8 dalies nuostatas Taryba nusprendė, kad Belgija nesiėmė veiksmingų priemonių, atsižvelgdama į 2009 m. gruodžio 2 d. Tarybos rekomendaciją per joje nustatytą laikotarpį;
            
         
               (5)
            
            
               pagal Reglamento (EB) Nr. 1467/97 10 straipsnio 3 dalį, jeigu pagal Reglamentą (EB) Nr. 479/2009 pateikti faktiniai duomenys rodo, kad dalyvaujanti valstybė narė neištaisė perviršinio deficito per laikotarpį, kuris nurodytas rekomendacijoje, priimtoje pagal SESV 126 straipsnio 7 dalį, Taryba turi nedelsdama priimti sprendimą pagal SESV 126 straipsnio 9 dalį, t. y. įspėti valstybę narę, kad ji per nustatytą laikotarpį imtųsi priemonių deficitui sumažinti, kurios, Tarybos nuomone, yra būtinos siekiant ištaisyti situatciją;
            
         
               (6)
            
            
               Komisijos tarnybų 2013 m. pavasario prognozėje numatoma, kad realusis BVP 2013 m. liks nepakitęs, o 2012 m. pradėjusi mažėti vidaus paklausa toliau trauksis. Namų ūkio vartojimas greičiausiai sustos ir tikėtina, kad investicijos sumažės dėl to, kad trūksta visų ekonominės veiklos vykdytojų pasitikėjimo, dėl sumažėjusios statybų sektoriaus veiklos, griežtėjančių kredito sąlygų ir didelių nepanaudotų pramonės pajėgumų. Numatoma, kad ir privatus vartojimas, ir investicijos atsigaus tik 2014 m., kai vidaus paklausa taps pagrindiniu 1,2 % realiojo BVP augimo veiksniu. Atsižvelgiant į šią tvirtesnę vietos paklausą, daroma prielaida, kad importo augimas pasivys eksporto augimą. Taip 2014 m. būtų apribotos tolesnės grynojo eksporto pajamos, priešingai nei 2013 m., kai numatoma, kad teigiamas grynasis užsienio paklausos augimas neleis susitraukti BVP;
            
         
               (7)
            
            
               remiantis Komisijos tarnybų 2013 m. pavasario prognoze, numatoma, kad 2013 m. valdžios sektoriaus deficitas sumažės iki 2,9 % BVP. Pradiniame 2013 m. biudžete buvo planuojamas 2,15 % BVP nominalaus deficitas. Tačiau parengus biudžeto projektą, oficialios augimo projekcijos, kuriomis grindžiamas biudžetas (+0,7 %; atsižvelgiant į Komisijos tarnybų 2012 m. rudens prognozę), iš esmės sumažintos: 2012 m. – 2016 m. stabilumo programoje – iki 0,2 %, o toje pavasario prognozėje – iki 0,0 %. Todėl vyriausybė atsisakė nominalaus deficito tikslo ir pakeitė jį įsipareigojimu pagerinti struktūrinį balansą 1,0 % BVP. 2013 m. kovo mėn. vyriausybė ėmėsi papildomų priemonių, kurios sudaro 0,2 % BVP, papildomai, neskaitant maždaug 0,75 % BVP priemonių, kurių jau imtasi pradiniame 2013 m. biudžete ir į kurias atsižvelgta Komisijos tarnybų 2013 m. pavasario prognozėje. Šioje prognozėje numatomas ¾ % BVP struktūrinis pagerėjimas 2013 m., įskaitant ¼ procentinio punkto įnašą iš mažesnių palūkanų išlaidų;
            
         
               (8)
            
            
               Komisijos tarnybų 2013 m. pavasario prognozėje numatoma, kad, nepasikeitus politikai, deficitas 2014 m. vėl padidės iki 3,1 % BVP ir viršys pamatinę vertę, nepaisant numatyto didesnio nei potencialus augimo. Šį naują padidėjimą lėmė savaime didėjanti socialinių pervedimų tendencija ir tai, kad į 2013 m. biudžetą taip pat įtraukta apie 0,4 % BVP vienkartinių ir laikinųjų pajamų, pvz., fiskalinė amnestija, telekomunikacijų licencijų pardavimas ir ypač dideli Belgijos nacionalinio banko dividendai;
            
         
               (9)
            
            
               valstybės skola padidėjo nuo 84 % BVP 2007 m. iki beveik 100 % BVP 2012 m. Deficito ir BVP dinamika sudaro maždaug 6,5 procentinio punkto padidėjimo, o išorės veiksniai – apie 9 procentinius punktus, daugiausia dėl su finansų sektoriumi susijusių gelbėjimo operacijų nuosavo kapitalo injekcijų pavidalu. Remiantis Komisijos tarnybų 2013 m. pavasario prognoze, numatoma, kad 2014 m. valstybės skola padidės iki daugiau kaip 102 % BVP. Vyriausybė ketina parduoti finansinį turtą, kad skola 2013 m. būtų mažesnė nei 100 % BVP. Šiomis aplinkybėmis, Vyriausybė neseniai paskelbė, kad parduoda „Royal Park Investment“ (specialiosios paskirties įmonę, sukurtą vykdant „Fortis“ gelbėjimo operaciją) – taip skolos lygis būtų sumažintas 0,2 % BVP;
            
         
               (10)
            
            
               2012 m. Europos Komisijos Fiskalinio tvarumo ataskaitoje nurodyta, kad Belgijai artimiausiu metu fiskalinės krizės rizika greičiausiai negresia. Tačiau vidutinės trukmės ir ilguoju laikotarpiu fiskalinio tvarumo rizika yra didelė. Palyginti su ES vidurkiu, ilgalaikis senėjančios visuomenės poveikis Belgijos biudžetui yra gerokai didesnis, pirmiausia dėl per ateinančius dešimtmečius sparčiai didėjančių su pensijomis susijusių išlaidų, kaip BVP dalies. Nors 2011 m. gruodžio mėn. pensijų reforma buvo svarbus teigiamas žingsnis, panašu, kad būtina imtis papildomų priemonių, siekiant visiškai atkurti ilgalaikį valstybės finansų tvarumą;
            
         
               (11)
            
            
               Šiuo metu tikimasi, kad pradinio 2013 m. biudžeto priemonėmis ir 2013 m. kovo mėn. biudžeto kontrole 2013 m. deficitas būtų sumažintas ir neviršytų 3 % BVP. Tačiau pagal Komisijos tarnybų 2013 m. pavasario prognozę patikimumo riba, neleidžianti viršyti Sutartyje nustatytos pamatinės vertės, yra labai menka. Be to, koregavimas kol kas netvarus;
            
         
               (12)
            
            
               atsižvelgiant į didelį netikrumą, susijusį su ekonominiais ir biudžeto pokyčiais, galutiniams ištaisymo laikotarpio metams rekomenduojamas biudžeto tikslas turėtų būti aiškiai mažesnis už pamatinę vertę, kad per prašomą terminą būtų užtikrintas veiksmingas ir tvarus ištaisymas;
            
         
               (13)
            
            
               todėl reikia toliau mažinti 2013 m. deficitą iki 2,7 % BVP – tai atitinka 1 % BVP struktūrinį pagerėjimą 2013 m. Apskaičiuota, kad šiuo tikslu būtina imtis papildomų priemonių, kurių poveikis būtų ¼ % BVP, taip pat atsižvelgiant į galimą neigiamą šalutinį poveikį;
            
         
               (14)
            
            
               Belgija savo 2012 m. – 2016 m. stabilumo programoje įsipareigojo 2015 m. pasiekti struktūriniu požiūriu subalansuotą biudžetą iki tol, kol 2016 m. pasieks savo vidutinės trukmės laikotarpio biudžeto tikslą – struktūrinį 0,75 % BVP perteklių. 2013 m. gegužės 28 d. Komisijai išsiųstame rašte pateikusios 2012 m. – 2016 m. stabilumo programą Belgijos valdžios institucijos įsipareigojo 2014 m. imtis didesnių fiskalinių priemonių, kurios sudarys ¾ % BVP. Atsižvelgiant į aukštą skolos lygį, tai yra tinkamos priemonės, kurios atitiks skolos mažinimo kriterijų. Po 2016 m. Belgija turėtų daryti tolesnę pažangą, siekdama savo vidutinės trukmės laikotarpio tikslo, kartu laikydamasi išlaidų kriterijaus, ir siekdama laikytis skolos mažinimo kriterijaus;
            
         
               (15)
            
            
               be to, Belgija turėtų didinti ilgalaikį pensijų ir socialinės apsaugos sistemų tvarumą. Šiuo atžvilgiu reikia imtis papildomų priemonių atotrūkiui tarp faktinio senatvės pensijos amžiaus ir įstatymais nustatyto senatvės pensijos amžiaus pašalinti, o priemonėmis, kuriomis būtų galima susieti įstatymais nustatytą senatvės pensijos amžių ir tikėtinos gyvenimo trukmės pokyčius, būtų sudaryta galimybė ilguoju laikotarpiu užtikrinti pensijų sistemos tvarumą;
            
         
               (16)
            
            
               be to, vidutinės trukmės laikotarpio planavimo metu Belgija turėtų priimti aiškius koordinavimo susitarimus, kad biudžetiniai tikslai būtų privalomi federaliniu ir subfederaliniu lygiais, be kita ko, greitai priimant valdžios sektoriaus biudžeto balanso / pertekliaus taisyklę, kuri atitiktų Sutarties dėl stabilumo, koordinavimo ir valdysenos ekonominėje ir pinigų sąjungoje reikalavimus;
            
         
               (17)
            
            
               Galiausiai siekiant sėkmingai įgyvendinti fiskalinio konsolidavimo strategiją, bus svarbu fiskalinį konsolidavimą užtikrinti visapusiškomis struktūrinėmis reformomis, remiantis Belgijai skirtomis Tarybos rekomendacijomis, susijusiomis su Europos semestru ir, visų pirma, su makroekonominio disbalanso procedūra,
            
         PRIĖMĖ ŠĮ SPRENDIMĄ:
   1 straipsnis
   1.   Belgija ne vėliau kaip 2013 m. ištaiso esamą perviršinio deficito situaciją.
   2.   2013 m. Belgija sumažina nominalų deficitą iki 2,7 % BVP. Šis nominalus pagerėjimas atitinka 2013 m. 1 % BVP struktūrinio balanso pagerėjimą, remiantis Komisijos tarnybų 2013 m. pavasario prognoze.
   3.   Belgija priima ir iki galo įgyvendina visas į 2013 m. biudžetą įtrauktas konsolidavimo priemones, taip pat papildomas struktūrinio pobūdžio priemones, kad pasiektų 2013 m. rekomenduotas struktūrines pastangas.
   4.   Belgija pasirengusi imtis tolesnių priemonių, jei kiltų pavojus biudžeto planams. Biudžeto konsolidavimo priemonėmis užtikrinamas ilgalaikis augimą skatinantis valdžios sektoriaus struktūrinio balanso pagerėjimas.
   2 straipsnis
   1.   Belgija ne vėliau kaip 2013 m. rugsėjo 21 d. Komisijai pateikia ataskaitą, kurioje aprašytos priemonės, kurių imtasi, kad būtų laikomasi šio sprendimo. Komisija vertina šią ataskaitą, siekdama įvertinti perviršinio deficito ištaisymo pažangą.
   2.   Belgija kas ketvirtį teikia Komisijai tolesnes ataskaitas, kuriose ji nagrinėja pažangą, padarytą laikantis šio sprendimo.
   3.   Ne vėliau kaip 2013 m. gruodžio 31 d. Belgija pateikia ataskaitą apie planuojamą Europos semestro metu pateiktos pirmosios rekomendacijos dėl aiškių koordinavimo susitarimų priėmimo vidutinės trukmės laikotarpio planavimo metu, siekiant, kad biudžeto tikslai būtų privalomi federaliniu ir subfederaliniu lygiais, įgyvendinimą.
   4.   Belgija pateikia 2014 m. struktūrines priemones, kuriomis užtikrinamas tvarus perviršinio deficito ištaisymas ir tinkama pažanga, siekiant vidutinės trukmės laikotarpio tikslo.
   3 straipsnis
   Šis sprendimas skirtas Belgijos Karalystei.
   
      Priimta Liuksemburge 2013 m. birželio 21 d.
      
         
            Tarybos vardu
         
         
            Pirmininkas
         
         M. NOONAN
         
      
   
   
      (1)  OL L 125, 2010 5 21, p. 34. Visi dokumentai, susiję su Belgijos perviršinio deficito procedūra, pateikiami adresu
   http://ec.europa.eu/economy_finance/economic_governance/sgp/deficit/countries/belgium_en.htm.
   
      (2)  OL L 209, 1997 8 2, p. 6.